DOI: 10.7910/dvn/eiixp6
title: การศึกษาความพึงพอใจต่อคุณภาพการให้บริการสารสนเทศของสำนักวิทยบริการ มหาวิทยาลัยมหาสารคาม

description: ชื่อเรื่อง รายงานการวิจัย เรื่อง การศึกษาความพึงพอใจต่อคุณภาพการให้บริการของสำนัก 
 วิทยบริการ มหาวิทยาลัยมหาสารคาม ประจำปีการศึกษา 2557
ชื่อผู้วิจัย น้ำลิน เทียมแก้ว
หน่วยงาน สำนักวิทยบริการ มหาวิทยาลัยมหาสารคาม 
ปีที่พิมพ์ 2558

 บทคัดย่อ

 การวิจัยครั้งนี้มีจุดมุ่งหมายเพื่อศึกษาความพึงพอใจต่อคุณภาพการบริการของสำนักวิทยบริการ มหาวิทยาลัยมหาสารคาม 5 ด้าน ได้แก่ ด้านทรัพยากรห้องสมุด ด้านกระบวนการและขั้นตอนการให้บริการ ด้านบุคลากรผู้ให้บริการ ด้านสถานที่และสิ่งอำนวยความสะดวก และด้านการประชาสัมพันธ์ และเพื่อศึกษาปัญหาและข้อเสนอแนะของผู้ใช้บริการที่มีต่อคุณภาพการให้บริการของสำนักวิทยบริการ มหาวิทยาลัยมหาสารคาม กลุ่มตัวอย่างที่ใช้ในการวิจัย คือ ผู้ใช้บริการสำนักวิทยบริการ มหาวิทยาลัยมหาสารคาม จำนวน 380 คน ซึ่งได้จากการสุ่มตัวอย่างแบบบังเอิญ (Accidental Sampling) เครื่องมือที่ใช้เป็นแบบสอบถาม มีค่าความเชื่อมั่นเท่ากับ .78 การวิเคราะห์ข้อมูลใช้สถิติ ร้อยละ ค่าเฉลี่ย และส่วนเบี่ยงเบนมาตรฐาน 
 ผลการวิจัยปรากฏ ดังนี้
 1. สภาพทั่วไปของผู้ใช้บริการส่วนใหญ่เป็นนิสิตปริญญาตรีมากที่สุด ช่วงเวลา
ที่ผู้ใช้บริการเข้าใช้บริการมากสุดคือช่วงเวลา 12.01 น. – 16.00 น. และผู้ใช้บริการมีการเข้าถึงทรัพยากรสารสนเทศอยู่ในระดับมาก 
 2. ผลการวิเคราะห์ความพึงพอใจต่อการให้บริการของสำนักวิทยบริการ มหาวิทยาลัยมหาสารคามโดยภาพรวมผู้ใช้บริการมีความพึงพอใจอยู่ในระดับมากที่สุด โดยด้านที่ได้รับความพึงพอใจมากที่สุดเป็นลำดับแรกคือด้านประชาสัมพันธ์ รองลงมาได้แก่ ด้านบุคลากรผู้ให้บริการ และด้านการบริการและขั้นตอนกระบวนการให้บริการ โดยสรุปเป็นประเด็นความพึงพอใจในแต่ละด้านได้ดังนี้
 2.1 ด้านประชาสัมพันธ์ ผู้ใช้บริการมีความพึงพอใจต่อช่องทางในการเสนอแนะข้อคิดเห็นหลากหลาย รองลงมาได้แก่ เว็บไซต์สำนักวิทยบริการมีข้อมูลที่ถูกต้องชัดเจน และมีการประชาสัมพันธ์ข่าวการให้บริการ การฝึกอบรม และกิจกรรมของอย่างสม่ำเสมอ 
 2.2 ด้านบุคลากรผู้ให้บริการ พบว่าผู้ใช้บริการมีความพึงพอใจต่อบุคลากรความรู้ความสามารถในการคำแนะนำ และช่วยเหลือ รองลงมาได้แก่ ให้บริการด้วยอัธยาศัยไมตรีที่ดี และ บุคลากรมีความกระตือรือร้นและเต็มใจให้บริการ 
 2.3 ด้านการบริการและขั้นตอนการให้บริการ ผู้ใช้บริการมีความพึงพอใจต่อบริการสื่อโสตทัศน์และสื่ออิเล็กทรอนิกส์อยู่ในระดับมากที่สุดเป็นลำดับแรก รองลงมาได้แก่ บริการศูนย์สารสนเทศอีสานสิรินธร และบริการตอบคำถามและช่วยการค้นคว้า 
 2.4 ด้านทรัพยากรสารสนเทศ ผู้ใช้บริการมีความพึงพอใจต่อทรัพยากรสารสนเทศมีเนื้อหาครอบคลุมสาขาวิชา รองลงมาได้แก่ ฐานข้อมูลออนไลน์มีเพียงพอต่อการศึกษาค้นคว้า และทรัพยากรสารสนเทศมีจำนวนเพียงพอกับความต้องการ 
 2.5 ด้านสิ่งแวดล้อมและสิ่งอำนวยความสะดวก ผู้ใช้บริการมีความพึงพอใจในการมีแผ่นป้ายบอกประเภทสิ่งพิมพ์ และหมวดหมู่ที่ชั้นหนังสืออย่างชัดเจน รองลงมาได้แก่ อุณหภูมิและแสงสว่างมีความเหมาะสม และสภาพแวดล้อมสะอาดเป็นระเบียบเอื้อต่อการเรียนรู้ 
 3. ปัญหา และข้อเสนอแนะของผู้ใช้บริการด้านทรัพยากรห้องสมุด พบว่า ผู้ใช้บริการต้องการให้สำนักวิทยบริการจัดหาทรัพยากรสารสนเทศที่มีความทันสมัยและเพียงพอกับความต้องการของผู้ใช้บริการเพิ่มมากยิ่ง ประชาสัมพันธ์กิจกรรมเกี่ยวกับการจัดหาทรัพยากรสารสนเทศ และแนะนำช่องทางในการสั่งชื้อทรัพยากรสารสนเทศเพื่อนำมาให้บริการในห้องสมุดให้ผู้ใช้บริการได้ทราบโดยทั่วถึง หาแนวทางในการพัฒนาการจัดชั้นทรัพยากรสารสนเทศเพื่ออำนวยสะดวกให้กับผู้ใช้บริการให้ง่ายต่อการการค้นหา เพิ่มสัญญาณ Wi-Fi ที่ครอบคลุมทุกชั้นที่ให้บริการ เพิ่มคอมพิวเตอร์ให้มีจำนวนเพียงพอ และมีประสิทธิภาพพร้อมสำหรับการใช้งาน จัดหาที่นั่งอ่านเคลื่อนที่ไว้สำหรับให้ผู้ใช้บริการยืมใช้ในช่วงสอบรักษาความสะดวกตามจุดบริการต่าง และควรบริการปลั๊กไฟให้กับผู้ใช้บริการ เพื่อเป็นการสนับสนุนการศึกษาค้นคว้า